钦定古今图书集成/明伦汇编/官常典/第172卷 > 乃燕
## 钦定古今图书集成/明伦汇编/官常典/第172卷 > 乃燕

按《元史木华黎传》：木华黎次子速浑察。速浑察子乃
燕，性谦和好学，以贤能称。速浑察既薨，宪宗择于诸
子，命乃燕袭爵，乃燕力辞曰：“臣有兄忽林池当袭。”帝
曰：“朕知之，然柔弱不能胜。”忽林池亦固让，乃燕顿首
涕泣，力辞，不得命。既而曰：“若然，则王爵必不敢受，愿
代臣兄行军国之事。”于是忽林池袭为国王，事无巨
细，必与乃燕谋议，剖决精当，无所拥滞。世祖在潜藩，
尝与论事，乃燕敷陈大义，又明习典故，世祖谓左右
曰：“乃燕后必可大用。”因号之曰薛襌，犹华言大贤也。
乃燕虽居显要，而小心谨畏，每诲群从子弟曰：“先世
从太祖皇帝出入矢石间，披坚执锐，斩将搴旗，勤劳
四十馀年，遂成功名。以故一家蒙恩深厚，可谓极矣慎勿骄惰，以堕先王之名，尔曹戒之。”病卒。世祖闻之，
为之悲悼。至正八年，赠中奉大夫、辽阳等处行中书
省参知政事、护军，追封鲁郡公。子二人：曰硕德，曰伯
颜察儿。硕德通敏有干才。世祖即位，入宿卫，典朝仪。
后同知通政院事。尝言：“辽东斡拙吉烈灭二种，民数
为寇，宜遣近臣谕之。”帝方难其人，佥曰：“惟硕德元勋
世胄可使。”帝深然之，以问硕德。对曰：“先臣从太祖皇
帝定天下，不辞艰险，以立勋业。陛下不以臣年少愚
戅，愿请行。”帝大喜，赐御衣，锡燕以行。硕德至，集诸万
户，陈兵冲要，诘其渠魁诛之，胁从者皆降。帝大悦，赏
赉有差。后从征乃颜及使西域，屡建殊勋。卒，赠推忠
宣惠宁远功臣，谥“忠敏”，加赠资善大夫、岭北等处行
中书省右丞、上护军，追封鲁郡公。